Source: https://www.stareapresei.ro/cristi-danilet-sustine-ca-ccr-va-respinge-legea-eliminarii-pensiilor-speciale/
Timestamp: 2020-02-27 18:11:28+00:00
Document Index: 1806850

Matched Legal Cases: ['CCR ', 'CCR ', 'ICCJ ', 'CCR ', 'CCR ', 'CCR ', 'CCR ']

Cristi Danileţ susţine: CCR va respinge Legea eliminării pensiilor speciale
home EVENIMENT, POLITICA Cristi Danileţ susţine că CCR va respinge Legea eliminării pensiilor speciale
„Camera Deputaţilor a votat eliminarea unor pensii numite în mod nedrept ‘speciale’. Nu îmi exprim acum nici susţinerea, nici dezacordul faţă de aceste pensii, fiind un domeniu unde trebuie făcute ajustări, fără îndoială. Fac însă următoarea remarcă: cine ştie puţin drept anticipează cu uşurinţă ce se va întâmpla. Şi anume:
– ICCJ va sesiza CCR:
– CCR va decide că legea este neconstituţională;
– proiectul de lege votat astăzi va pica;
– politicienii vor da vina pe justiţie, ei ştiind de la bun început cele trei puncte expuse de mine mai sus.
Aşadar, campania electorală continuă, numai că de data aceasta pe spatele magistraţilor şi grefierilor. Adică într-un mod profund nedrept”, a scris Danileţ, pe Facebook.
Sunt tot mai multe informaţii care confirmă că PSD a votat astăzi intenţionat un proiect cu carente privind eliminarea pensiilor speciale în Parlament, astfel încât CCR să respingă că neconstituţionala această lege. PSD ştie deja că prevederea privind eliminarea pensiilor speciale pentru magistraţi va fi declarată neconstituţională.
„Proiectul de lege este nerealist şi este făcut doar de ochii lumii. Eu nu cred că va trece de Curtea Constituţională dacă rămân prevederile legate de magistraţi. Habar nu am cum vor vota unii sau alţii, unii vor fi interesaţi să dea o imagine populistă, că ei sunt pentru popor şi împotriva acestor oameni graşi, alţii vor încerca să nu voteze legea pentru că se gândesc la ei pentru că sunt în apropierea zilei de pensionare. Dacă va trece de Cameră, va fi atacată la CCR, atunci s-ar putea să se găsească articole sau întreaga lege ca fiind neconstituţională. Asta din punctul meu de vedere ar fi un act populist, fără nici un rost”, a declarat deputatul UDMR Marton Arpad, pentru Europa Liberă.
Deputatul USR Stelian Ion a cerut în plen plafonarea pensiilor magistraţilor, menţionând că eliminarea acestor pensii ar putea fi neconstituţională.
„Dacă vrem să trecem o lege care într-adevăr să stea în picioare la un control de constituţionalitate, să respectăm deciziile CCR care spun că nu se poate elimina complet pensia de serviciu a magistraţilor pentru că ea este o componentă a justiţiei, pentru că este o garanţie pentru a avea o justiţie corectă. Magistraţii au anumite interdicţii. Propunerea noastră este aceea de a nu elimina total aceasta pensie de serviciu, ci de a o plafona la nivelul salariului acestora”, a spus Stelian Ion.
După consultarea liderilor de grup pe această temă, deputaţii au dat votul final asupra proiectului, fără să fie luată în consideraţie propunerea USR. Camera Deputaţilor este for decizional.
TAGS: CCR Cristi Danilet eliminare pensii speciale